June vakna av ein massiv og ukjend lyd. Eit uverkeleg syn møtte ho dagen etterpå.
– Eg vart kvalm då eg såg det, seier ho. – Heilt forferdeleg og heilt uverkeleg. Eg hang ut vindauget for å prøve å forstå kva lyd det var og kvar den kom frå. Halv fire natt til onsdag i påskeveka vakna June Espeland av massive lydar utanfrå. Ikkje kunne det vere eit fly og heller ikkje godstoget, som passerer berre nokre meter frå husveggen. Ho såg ikkje mykje i det stummande mørket utanfor soveromsvindauget, berre noko som likna ei slags røyksky. Då det lysna dagen etter, såg ho det store skredet, no berre omtalt som «5000-årsskredet». Deler av skredet landa midt i hjartet av idrettsbygda Dale: På kunstgrasbana på Geitabakken. – Eg vart kvalm då eg såg det, seier Espeland. Ho er ikkje berre nesten nabo til skredet. Ho har tre ungar som speler fotball på nettopp Geitabakken. I tillegg er ho leiar for Dale IL. – To av jentene mine trente der måndag, berre vel eit døgn før skredet gjekk. At det skjedde om natta og i påskeveka, må vi berre vere utruleg glade for. Dale ligg i Vaksdal kommune. Kommunen har mildt sagt hatt «baneuflaks» dei siste åra. – Det har vore dyre og omfattande saker, men vi har vore heldige med at liv ikkje har gått tapt, seier Atle Fasteland, kommunedirektør i Vaksdal. – Er det tilfeldig, uheldig eller kunne kommunen gjort noko annleis? – Det må vi sjå på. Men det som er heilt sikkert, er at vi bur i det området vi bur. Og det er meir overhengande fare for naturkatastrofar her no enn før, seier han. For dei uinnvigde: Idrettsanlegget er kilt inn mellom stupbratte fjell på eine sida og ei elv og ei toglinje på den andre. No er heile området sperra av, klubbhuset stengt, vårdugnaden avlyst. Seriestarten er flytta til Stanghelle og dei minste må trene i ballbingen på skulen. Om området er sikkert nok til å takast i bruk att, veit ingen. Kommunen reknar med å få ein skriftleg rapport frå geologen i løpet av neste veke. Espeland er klar på kva ho meiner viss dei konkluderer med at bana kan bli verande der ho ligg i dag. – Heilt utenkeleg, svarar ho kontant. Verken som mor eller leiar av idrettslaget vil ho sitje med eit sånt ansvar. Sjølv ikkje om fagfolka seier at det er 5000 år til neste gong. – Eg forstår den tankegangen, seier kommunedirektør Fasteland då han blir lagt fram utsegna til Espeland. Samtidig vil han ikkje utelukke alternativ før rapporten frå geologen kjem. – Eg er mykje, men langt frå geolog. Det viktigaste for meg er å få geologen sine tankar og ord på bordet. Så må vi ta det vidare derfrå. Espeland og idrettslaget har i ein e-post til kommunen bede om at ikkje berre sjølve rasstaden vert undersøkt, men heile området. Det er Fasteland open for. – Geologen sitt utgangspunkt er sjølve rasområdet. Men det kan vere naturleg for oss å stille spørsmål om området rundt klubbhuset og det gamle idrettsanlegget og. Geir Karstensen sit i styret i idrettslaget. Det har han gjort dei siste 50 åra, sånn omtrent. – Jau, eg kan jo berre sitere geologen: «Eg har aldri sett eit så stort skred», sa han. Sjokket Karstensen fekk då han vakna onsdag i førre veke vart likevel raskt bytta med framtidstru. Kunstgrasbana som vart bygd på dugnad for 14 år sidan var moden for utskifting likevel, peiker han på. No håpar han den gamle grasbana kan kome dei til unnsetning. – Eg ser for meg at vi kan legge nytt underlag der. Det går fort og er både billig og sikkert. Oppi all galskapen kan det kome noko godt ut av dette, seier han. Eit godt alternativ, meiner kommunedirektøren. Men eit endeleg svar vil han ikkje gi. Uansett løysing: Fotballspelarane på Dale må rekne med å pendle til Vaksdal og Stanghelle i ei god stund. I gjettekonkurransen om kor lenge, er Karstensen den mest optimistiske: – I beste fall, viss dei jobbar hurtig, håpar eg ei ny bane kan stå klar til haustsesongen. Leiar Espedal seier ho trur det går eit år. Kommunedirektør Fasteland vil ikkje la seg lure ut på gjette-limpinnen. – Hadde eg kunne svare på det, ville eg vore lottomillionær for lenge sidan. Det er heilt umogeleg å svare på.
Dale IL i Vaksdal kommune våknet natt til onsdag i påskeuken opp til et stort steinras Skredet, nå kalt "5000-årsskredet", traff kunstgressbanen på Geitabakken, et anlegg som har flere barn som bruker det ukentlig. Kommunen har tidligere hatt uflaks med sine idrettsanlegg, med to baner tidligere ut av drift grunnet naturfenomener og dårlig byggemateriale.  Området er nå sperret av og seriestarten er flyttet til Stanghelle. Det er uvisst når området kan tas i bruk igjen. Rapport fra geolog er ventet neste uke. Leder i idrettslaget June Espeland uttrykker bekymring og sier hun ikke vil ha ansvaret for banen dersom fagfolk mener det er trygt selv etter hendelsen.